Useat poliisipartiot pyrkivät parhaillaan paikallistamaan 14,5 vuoden vankeusrangaistukseen tuomitun Pekka Tapani Seppäsen.

Outojen hukkumisten sarjaa käsiteltiin Pohjois-Karjalan käräjäoikeudessa marraskuussa.

Pohjois-Karjalan käräjäoikeus antoi tuomionsa sarjahukuttajasta tänään aamulla kello 9. Tuomiossa Seppänen määrättiin heti vangittavaksi.

Itä-Suomen poliisin rikoskomisario Kimmo Wetterstrand kertoo, että Seppästä lähdettiin hakemaan heti tuomion antamisen jälkeen.

- Häntä ei tavattu kotoaan. Partiot pyrkivät niitä osoitteita katsomaan, missä hänen oletetaan olevan, Wetterstrand kommentoi.

Seppäsen löytäminen on poliisille prioriteetti.

- Häntä on ruvettu etsimään saman tien, kun käräjäoikeus on määrännyt hänet vangittavaksi välittömästi. Pyritään saamaan hänet vankilaan kärsimään sitä rangaistusta, rikoskomisario toteaa.

Wetterstrandin mukaan ei ole tavatonta, että vankilaan passitettavaksi määrätyt lähtevät pakosalle.

- Kyllähän niitä silloin tällöin joudutaan etsimään muualta kuin kotiosoitteesta, ei tämä nyt aivan tavatonta ole, rikoskomisario kommentoi.

Poliisi ei halua arvioida miehen vaarallisuutta.

- Jos joku hänet tunnistaa, niin totta kai soittaa hätäkeskukseen, että voimme etsintää kohdistaa paremmin, mutta ei ole semmoista arviota, että hän tänä päivänä olisi erityisen vaarallinen, Wetterstrand toteaa.

Seppäsen etsinnöistä kertoi ensimmäisenä Ilta-Sanomat.